CELEX: 32004R1673
Language: el
Date: 2004-09-24 00:00:00
Title: Κανονισμός (ΕΚ) αριθ. 1673/2004 της Επιτροπής, της 24ης Σεπτεμβρίου 2004, για τον καθορισμό της εμπορικής προδιαγραφής για τα ακτινίδια

25.9.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 300/5
            
         
      ΚΑΝΟΝΙΣΜΌΣ (ΕΚ) αριθ. 1673/2004 ΤΗΣ ΕΠΙΤΡΟΠΉΣ
   
   της 24ης Σεπτεμβρίου 2004
   για τον καθορισμό της εμπορικής προδιαγραφής για τα ακτινίδια
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, περί κοινής οργανώσεως της αγοράς στον τομέα των οπωροκηπευτικών (1), και ιδίως το άρθρο 2 παράγραφος 2,
   Εκτιμώντας τα ακόλουθα:
   
               (1)
            
            
               Τα ακτινίδια εμφαίνονται μεταξύ των προϊόντων για τα οποία πρέπει να καθοριστούν οι εμπορικές προδιαγραφές που εμφαίνονται στο παράρτημα I του κανονισμού (ΕΚ) αριθ. 2200/96. Ο κανονισμός (ΕΟΚ) αριθ. 410/90 της Επιτροπής, της 16ης Φεβρουαρίου 1990, για τον καθορισμό των κανόνων ποιότητας για τα ακτινίδια (2), υπέστη πολυάριθμες τροποποιήσεις. Για λόγους σαφήνειας, πρέπει, συνεπώς, να καταργηθεί ο κανονισμός (ΕΚ) αριθ. 410/90 και να αντικατασταθεί, από την 1η Οκτωβρίου 2004, από έναν νέο κανονισμό.
            
         
               (2)
            
            
               Για το σκοπό αυτό και για να διαφυλαχθεί η διαφάνεια στις διεθνείς αγορές, πρέπει να ληφθεί υπόψη η προδιαγραφή ΟΕΕ/ΟΗΕ FFV-46 όσον αφορά την εμπορία και τον έλεγχο της εμπορικής ποιότητας των ακτινιδίων, που συνιστάται από την ομάδα εργασίας των προδιαγραφών ποιότητας των γεωργικών προϊόντων της Οικονομικής Επιτροπής για την Ευρώπη των Ηνωμένων Εθνών (ΟΕΕ/ΟΗΕ).
            
         
               (3)
            
            
               Με την εφαρμογή των νέων προδιαγραφών πρέπει να εξαλειφθούν από την αγορά τα προϊόντα που δεν έχουν ικανοποιητική ποιότητα, να προσανατολιστεί η παραγωγή με τρόπο ώστε να ικανοποιεί τις απαιτήσεις των καταναλωτών και να διευκολυνθούν οι εμπορικές σχέσεις με βάση το θεμιτό ανταγωνισμό, συμβάλλοντας με τον τρόπο αυτό στη βελτίωση της αποδοτικότητας της παραγωγής.
            
         
               (4)
            
            
               Οι προδιαγραφές εφαρμόζονται σε όλα τα στάδια εμπορίας. Η μεταφορά σε μεγάλες αποστάσεις, η αποθήκευση για ορισμένο χρόνο ή οι διάφοροι χειρισμοί στους οποίους υπόκεινται τα προϊόντα είναι δυνατόν να συνεπάγονται ορισμένες αλλοιώσεις που οφείλονται στη βιολογική εξέλιξη των προϊόντων αυτών ή στον κατά το μάλλον ή ήττον φθαρτό χαρακτήρα τους. Οι αλλοιώσεις αυτές πρέπει να ληφθούν υπόψη στην εφαρμογή των προδιαγραφών στα στάδια εμπορίας που έπονται του σταδίου της αποστολής.
            
         
               (5)
            
            
               Επειδή τα προϊόντα της κατηγορίας «Έξτρα» πρέπει να υποστούν ιδιαίτερα προσεγμένη διαλογή και συσκευασία, πρέπει να λαμβάνεται υπόψη μόνο η μείωση της φρεσκάδας και της σπαργής τους.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η εμπορική προδιαγραφή για τα ακτινίδια που υπάγονται στον κωδικό ΣΟ 0810 50 εμφαίνεται στο παράρτημα.
   Η προδιαγραφή εφαρμόζεται σε όλα τα στάδια εμπορίας με τους όρους που προβλέπονται στον κανονισμό (ΕΚ) αριθ. 2200/96.
   Ωστόσο, στα στάδια που έπονται εκείνου της αποστολής, τα προϊόντα είναι δυνατόν να παρουσιάζουν, σε σχέση με την προδιαγραφή:
   
               α)
            
            
               μικρή μείωση της φρεσκάδας και της σπαργής·
            
         
               β)
            
            
               για τα προϊόντα που ταξινομούνται σε κατηγορίες εκτός της κατηγορίας «Έξτρα», μικρές αλλοιώσεις που οφείλονται στην εξέλιξή τους και στον κατά το μάλλον ή ήττον φθαρτό χαρακτήρα τους.
            
         Άρθρο 2
   Ο κανονισμός (ΕΟΚ) αριθ. 410/90 καταργείται.
   Άρθρο 3
   Ο παρών κανονισμός αρχίζει να ισχύει την εικοστή ημέρα μετά από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Οκτωβρίου 2004.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Σεπτεμβρίου 2004.
      
         
            Για την Επιτροπή
         
         Franz FISCHLER
         
         
            Μέλος της Επιτροπής
         
      
   
   
      (1)  ΕΕ L 297 της 21.11.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 47/2003 της Επιτροπής (ΕΕ L 7 της 11.1.2003, σ. 64).
   
      (2)  ΕΕ L 43 της 17.2.1990, σ. 22· κανονισμός όπως τροποποιήθηκε τελευταία από τον κανονισμό (ΕΚ) αριθ. 907/2004 (ΕΕ L 163 της 30.4.2004, σ. 50).
   
      ΠΑΡΑΡΤΗΜΑ
      ΠΡΟΔΙΑΓΡΑΦΕΣ ΓΙΑ ΤΑ ΑΚΤΙΝΙΔΙΑ
      I.   ΟΡΙΣΜΟΣ ΤΟΥ ΠΡΟΪΟΝΤΟΣ
      Η παρούσα προδιαγραφή αφορά τα ακτινίδια των ποικιλιών (cultivars) τα οποία προέρχονται από την Actinidia chinensis Planch και την Actinidia deliciosa (A. Chev., C. F. Liang και A. R. Ferguson), τα οποία προορίζονται για να παραδοθούν σε νωπή κατάσταση στον καταναλωτή, με εξαίρεση τα ακτινίδια τα οποία προορίζονται για βιομηχανική μεταποίηση.
      II.   ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΠΟΙΟΤΗΤΑ
      Η προδιαγραφή αποσκοπεί στο να καθορίσει τις ιδιότητες τις οποίες πρέπει να έχουν τα ακτινίδια, μετά τη συσκευασία.
      A.   Ελάχιστα χαρακτηριστικά ποιότητας
      Σε όλες τις κατηγορίες, λαμβανομένων υπόψη των ιδιαιτέρων διατάξεων που προβλέπονται για κάθε κατηγορία και των επιτρεπομένων ορίων ανοχής, τα ακτινίδια πρέπει να είναι:
      
                  —
               
               
                  ολόκληρα (αλλά χωρίς ποδίσκο),
               
            
                  —
               
               
                  υγιή· αποκλείονται τα προϊόντα που είναι προσβεβλημένα από μούχλα ή αλλοιώσεις τέτοιας φύσεως που θα τα καθιστούσαν ακατάλληλα για την κατανάλωση,
               
            
                  —
               
               
                  καθαρά, πρακτικώς απαλλαγμένα από ορατές ξένες ουσίες,
               
            
                  —
               
               
                  πρακτικά απαλλαγμένα από παράσιτα,
               
            
                  —
               
               
                  πρακτικά απαλλαγμένα από προσβολές παρασίτων,
               
            
                  —
               
               
                  αρκετά συνεκτικά· ούτε μαλακά ούτε μαραμένα ούτε υδαρή,
               
            
                  —
               
               
                  καλά σχηματισμένα· αποκλείονται οι διπλοί ή πολλαπλοί καρποί,
               
            
                  —
               
               
                  απαλλαγμένα από ασυνήθιστη εξωτερική υγρασία,
               
            
                  —
               
               
                  απαλλαγμένα από ξένη οσμή ή/και ξένη γεύση.
               
            Η ανάπτυξη και η κατάσταση των ακτινιδίων πρέπει να είναι τέτοια ώστε να μπορούν:
      
                  —
               
               
                  να αντέχουν στη μεταφορά και στη μεταχείριση και
               
            
                  —
               
               
                  να φθάνουν σε ικανοποιητική κατάσταση στον τόπο προορισμού.
               
            B.   Ελάχιστα χαρακτηριστικά ωριμότητας
      Τα ακτινίδια πρέπει να είναι επαρκώς ανεπτυγμένα και επαρκώς ώριμα. Για να πληρούν τη διάταξη αυτή, οι καρποί πρέπει να έχουν φθάσει ένα βαθμό ωριμότητας:
      
                  —
               
               
                  στο στάδιο της συσκευασίας στην περιοχή παραγωγής και για την επακόλουθη παράδοση που πραγματοποιείται από τον συσκευαστή, καθώς και στα στάδια της εξαγωγής και της εισαγωγής, τουλάχιστον 6,2° Brix ή 15 % μέσης περιεκτικότητας σε ξηρή ουσία,
               
            
                  —
               
               
                  σε όλα τα άλλα στάδια εμπορίας, τουλάχιστον 9,5° Brix.
               
            Γ.   Ταξινόμηση
      Τα ακτινίδια ταξινομούνται σε τρεις κατηγορίες ως εξής:
      
                  i)
               
               
                  Κατηγορία Έξτρα
                  Τα ακτινίδια που κατατάσσονται στην κατηγορία αυτή πρέπει να είναι εκλεκτής ποιότητας. Πρέπει να είναι καλώς αναπτυγμένα και να παρουσιάζουν όλα τα χαρακτηριστικά και τον τυπικό χρωματισμό της ποικιλίας.
                  Δεν πρέπει να παρουσιάζουν ελαττώματα, εκτός από πολύ ελαφρές επιφανειακές αλλοιώσεις με την προϋπόθεση ότι δεν βλάπτουν τη γενική εμφάνιση του προϊόντος, την ποιότητά του, τη διατήρησή του και την παρουσίασή του στη συσκευασία.
                  Η σχέση ελάχιστη διάμετρος/μέγιστη διάμετρος του καρπού μετρουμένη στην ισημερινή τομή πρέπει να είναι 0,8 τουλάχιστον.
               
            
                  ii)
               
               
                  Κατηγορία I
                  Τα ακτινίδια που ταξινομούνται στην κατηγορία αυτή πρέπει να είναι καλής ποιότητας. Πρέπει να παρουσιάζουν τα χαρακτηριστικά της ποικιλίας.
                  Πρέπει να είναι συνεκτικά και η σάρκα τους πρέπει να είναι τελείως υγιής.
                  Μπορούν, ωστόσο, να παρουσιάζουν τα ακόλουθα ελαφρά ελαττώματα, υπό την προϋπόθεση ότι δεν βλάπτουν τη γενική εμφάνιση του προϊόντος, την ποιότητά του, τη διατήρησή του και την παρουσίασή του στη συσκευασία:
                  
                              —
                           
                           
                              ελαφρά ελαττώματα ως προς το σχήμα (αλλά χωρίς εξογκώματα και δυσμορφίες),
                           
                        
                              —
                           
                           
                              ελαφρά ελαττώματα ως προς το χρωματισμό,
                           
                        
                              —
                           
                           
                              επιφανειακά ελαττώματα επιδερμίδας, υπό τον όρο ότι η ολική επιφάνειά τους δεν υπερβαίνει 1 cm2,
                           
                        
                              —
                           
                           
                              μικρό «στίγμα του Hayward» που εμφανίζει μια επιμήκη γραμμή και δεν προεξέχει.
                           
                        Η σχέση ελάχιστη διάμετρος/μέγιστη διάμετρος του καρπού μετρούμενη στην ισημερινή τομή πρέπει να είναι 0,7 τουλάχιστον.
               
            
                  iii)
               
               
                  Κατηγορία II
                  Η κατηγορία αυτή περιλαμβάνει τα ακτινίδια που δεν μπορούν να ταξινομηθούν στις ανώτερες κατηγορίες αλλά ανταποκρίνονται στα ελάχιστα χαρακτηριστικά που περιγράφονται ανωτέρω.
                  Οι καρποί πρέπει να είναι αρκετά συνεκτικοί και η σάρκα τους δεν πρέπει να εμφανίζει σοβαρά ελαττώματα.
                  Επιτρέπονται, ωστόσο, τα ακόλουθα ελαττώματα, υπό τον όρο ότι τα ακτινίδια διατηρούν τα βασικά τους χαρακτηριστικά όσον αφορά την ποιότητα, τη διατήρηση και την παρουσίαση:
                  
                              —
                           
                           
                              ελαττώματα σχήματος,
                           
                        
                              —
                           
                           
                              ελαττώματα χρωματισμού,
                           
                        
                              —
                           
                           
                              ελαττώματα της επιδερμίδας, όπως μικρές επουλωμένες σχισμές ή ουλώδης ιστός που εμφανίζει ελαφρά εκδορά υπό τον όρο ότι η ολική επιφάνεια δεν υπερβαίνει τα 2 cm2,
                           
                        
                              —
                           
                           
                              περισσότερα «στίγματα του Hayward» πιο έντονα με μια μικρή προεξοχή,
                           
                        
                              —
                           
                           
                              ελαφροί μώλωπες.
                           
                        
            III.   ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΤΑΞΙΝΟΜΗΣΗ ΚΑΤΑ ΜΕΓΕΘΟΣ
      Το μέγεθος καθορίζεται από το βάρος του καρπού.
      Το ελάχιστο βάρος καθορίζεται σε 90 γραμμάρια για την κατηγορία Έξτρα, σε 70 γραμμάρια για την κατηγορία I και σε 65 γραμμάρια για την κατηγορία II.
      Η διαφορά βάρους μεταξύ του μεγαλύτερου και του μικρότερου καρπού σε κάθε συσκευασία δεν πρέπει να υπερβαίνει:
      
                  —
               
               
                  10 γραμμάρια για τους καρπούς που έχουν βάρος μικρότερο από 85 γραμμάρια,
               
            
                  —
               
               
                  15 γραμμάρια για τους καρπούς που έχουν βάρος μεταξύ 85 και 120 γραμμαρίων,
               
            
                  —
               
               
                  20 γραμμάρια για τους καρπούς που έχουν βάρος μεταξύ 120 και 150 γραμμαρίων,
               
            
                  —
               
               
                  40 γραμμάρια για τους καρπούς που έχουν βάρος 150 γραμμάρια και άνω.
               
            IV.   ΔΙΑΤΑΞΕΙΣ ΠΟΥ ΑΦΟΡΟΥΝ ΤΑ ΟΡΙΑ ΑΝΟΧΗΣ
      Επιτρέπονται όρια ανοχής όσον αφορά την ποιότητα και το μέγεθος σε κάθε συσκευασία, για τα προϊόντα που δεν πληρούν τις προϋποθέσεις της κατηγορίας στην οποία δηλώνεται ότι ανήκουν.
      A.   Όρια ανοχής όσον αφορά την ποιότητα
      
                  i)
               
               
                  Κατηγορία Έξτρα
                  5 % σε αριθμό ή σε βάρος ακτινιδίων που δεν ανταποκρίνονται στα χαρακτηριστικά της κατηγορίας αυτής, αλλά ανταποκρίνονται στα χαρακτηριστικά της κατηγορίας Ι ή περιλαμβάνονται κατ’ εξαίρεση στα όρια ανοχής αυτής της κατηγορίας.
               
            
                  ii)
               
               
                  Κατηγορία I
                  10 % σε αριθμό ή βάρος ακτινιδίων που δεν ανταποκρίνονται στα χαρακτηριστικά της κατηγορίας αυτής, αλλά ανταποκρίνονται στα χαρακτηριστικά της κατηγορίας II ή περιλαμβάνονται κατ’ εξαίρεση στα όρια ανοχής αυτής της κατηγορίας.
               
            
                  iii)
               
               
                  Κατηγορία II
                  10 % σε αριθμό ή βάρος ακτινιδίων που δεν ανταποκρίνονται στα χαρακτηριστικά της κατηγορίας αυτής ή στα ελάχιστα χαρακτηριστικά, εξαιρουμένων πάντως των καρπών που έχουν εμφανώς σαπίσει, φέρουν έντονους μώλωπες ή έχουν υποστεί οποιαδήποτε άλλη αλλοίωση που να τα καθιστά ακατάλληλα για κατανάλωση.
               
            B.   Ανοχές όσον αφορά το μέγεθος
      Για όλες τις κατηγορίες: 10 % σε αριθμό ή σε βάρος ακτινιδίων που δεν ανταποκρίνονται στις προδιαγραφές όσον αφορά το ελάχιστο βάρος ή/και το μέγεθος.
      Εντούτοις, οι καρποί πρέπει να έχουν μέγεθος αμέσως κατώτερο ή ανώτερο από το αναγραφόμενο μέγεθος ή, στην περίπτωση του πιο μικρού μεγέθους, δεν πρέπει να έχουν βάρος κατώτερο από 85 γραμμάρια στην κατηγορία Έξτρα, από 67 γραμμάρια στην κατηγορία I και από 62 γραμμάρια στην κατηγορία II.
      V.   ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΠΑΡΟΥΣΙΑΣΗ
      A.   Ομοιογένεια
      Το περιεχόμενο κάθε συσκευασίας πρέπει να είναι ομοιογενές και να περιέχει μόνο ακτινίδια της ιδίας προέλευσης, ποικιλίας, ποιότητας και μεγέθους.
      Το εμφανές τμήμα του περιεχομένου της συσκευασίας πρέπει να είναι αντιπροσωπευτικό του συνόλου.
      Κατά παρέκκλιση από τις προηγούμενες διατάξεις του παρόντος σημείου, τα προϊόντα που διέπονται από τον παρόντα κανονισμό μπορούν να είναι ανάμεικτα, σε συσκευασίες πωλήσεως καθαρού βάρους μικρότερου ή ίσου από 3 χιλιόγραμμα, με νωπά οπωροκηπευτικά διαφόρων ειδών, με τους όρους που προβλέπονται στον κανονισμό (ΕΚ) αριθ. 48/2003 της Επιτροπής (1).
      B.   Συσκευασία
      Τα ακτινίδια πρέπει να συσκευάζονται κατά τρόπο που να εξασφαλίζει την κατάλληλη προστασία του προϊόντος.
      Τα υλικά που χρησιμοποιούνται στο εσωτερικό της συσκευασίας πρέπει να είναι καινούργια, καθαρά και από ύλη που να μην προκαλεί στα προϊόντα εξωτερικές ή εσωτερικές αλλοιώσεις. Η χρησιμοποίηση υλικών, και ιδίως χαρτιών ή σημάτων που περιέχουν εμπορικές ενδείξεις επιτρέπεται, με την προϋπόθεση ότι η εκτύπωση ή η επίθεση της ετικέτας έχει γίνει με μελάνη ή με κόλλα που δεν είναι τοξικές.
      Οι ετικέτες που τίθενται ξεχωριστά επί των προϊόντων πρέπει να είναι τέτοιες ώστε όταν αφαιρούνται, αυτό να μην συνεπάγεται ούτε ορατά ίχνη κόλλας ούτε ελαττώματα της επιδερμίδας.
      Οι συσκευασίες δεν πρέπει να περιέχουν κανένα ξένο σώμα.
      Γ.   Παρουσίαση
      Στην κατηγορία «Έξτρα», οι καρποί πρέπει να παρουσιάζονται διαχωρισμένοι μεταξύ τους, ταξινομημένοι κανονικά σε ένα μόνο στρώμα.
      VI.   ΔΙΑΤΑΞΕΙΣ ΟΣΟΝ ΑΦΟΡΑ ΤΗ ΣΗΜΑΝΣΗ
      Κάθε συσκευασία πρέπει να φέρει εξωτερικά συγκεντρωμένες στην ίδια πλευρά με ευανάγνωστους, ανεξίτηλους και ορατούς χαρακτήρες τις ακόλουθες ενδείξεις:
      A.   Εξακρίβωση
      Το ονοματεπώνυμο και τη διεύθυνση του συσκευαστή ή/και του αποστολέα
      Η ένδειξη αυτή μπορεί να αντικατασταθεί:
      
                  —
               
               
                  για όλες τις συσκευασίες με εξαίρεση τις προσυσκευασίες, από τον κωδικό που αντιπροσωπεύει το συσκευαστή ή/και τον αποστολέα που έχει εκδοθεί ή έχει αναγνωριστεί από μία επίσημη υπηρεσία, του οποίου προηγείται η ένδειξη «συσκευαστής ή/και αποστολέας» ή ισοδύναμη συντομογραφία,
               
            
                  —
               
               
                  για τις προσυσκευασίες αποκλειστικά, από το ονοματεπώνυμο και τη διεύθυνση του πωλητού που είναι εγκατεστημένος εντός της Κοινότητος, του οποίου προηγείται η ένδειξη «συσκευασθέν για:» ή ισοδύναμη ένδειξη. Στην περίπτωση αυτή, η σήμανση πρέπει επίσης να περιλαμβάνει έναν κωδικό που θα αντιστοιχεί στο συσκευαστή ή/και στον αποστολέα. Ο πωλητής παρέχει κάθε πληροφορία που θεωρείται αναγκαία από τις υπηρεσίες ελέγχου για τη σημασία του κωδικού αυτού.
               
            B.   Φύση του προϊόντος
      
                  —
               
               
                  «Kiwis», «Ακτινίδια» ή ισοδύναμη ονομασία εάν το περιεχόμενο δεν φαίνεται απέξω,
               
            
                  —
               
               
                  όνομα της ποικιλίας (προαιρετικό).
               
            Γ.   Καταγωγή του προϊόντος
      
                  —
               
               
                  Χώρα καταγωγής και ενδεχομένως, περιοχή παραγωγή ή εθνική, περιφερειακή ή τοπική ονομασία.
               
            Δ.   Εμπορικά χαρακτηριστικά
      
                  —
               
               
                  κατηγορία,
               
            
                  —
               
               
                  μέγεθος που εκφράζεται με το ελάχιστο και το μέγιστο βάρος των καρπών,
               
            
                  —
               
               
                  αριθμός των καρπών (προαιρετικό).
               
            Ε.   Επίσημη σήμανση ελέγχου (προαιρετική)
      Δεν είναι αναγκαίο να αναγράφονται οι ενδείξεις που προβλέπονται στο πρώτο εδάφιο πάνω στις συσκευασίες, όταν οι τελευταίες περιλαμβάνουν συσκευασίες πωλήσεως, ορατές από έξω και όταν σε κάθε μία από αυτές αναγράφονται αυτές οι ενδείξεις. Οι συσκευασίες αυτές πρέπει να είναι απαλλαγμένες από οποιαδήποτε σήμανση είναι δυνατόν να προκαλέσει σύγχυση. Όταν οι συσκευασίες αυτές παρουσιάζονται σε παλέτα, οι ενδείξεις αυτές πρέπει να αναγράφονται σε ένα δελτίο το οποίο τίθεται ευκρινώς σε δύο τουλάχιστον από τις πλευρές της παλέτας.
      
         (1)  ΕΕ L 7 της 11.1.2003, σ. 65.